## Pravilnik o načinu osnivanja i rada tehničkih odbora

### NN 86/1998 (19.6.1998.), Pravilnik o načinu osnivanja i rada tehničkih odbora

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 10. stavka 3. Zakona o normizaciji ("Narodne
novine", br. 55/96) ravnatelj Državnog zavoda za normizaciju i mjeriteljstvo
donosi

## **PRAVILNIK**

### **O NAČINU OSNIVANJA I RADA TEHNIČKIH ODBORA**

I. OPĆE ODREDBE

Članak 1.

Ovim se pravilnikom propisuje:

- način osnivanja tehničkih odbora (u daljnjem tekstu: TO) pri Državnom
zavodu za normizaciju i mjeriteljstvo (u daljnjem tekstu: Zavod)

- način rada TO-a

- obveze i odgovornost TO-a, predsjednika i tajnika u svezi s radom
tih odbora.

TO-i su stručna radna tijela ravnatelja Zavoda koja imaju predsjednika,
tajnika i članove.

Članovi TO-a su priznati stručnjaci - predstavnici zainteresiranih pravnih
osoba, mjerodavnih tijela državne uprave, gospodarskih i obrtničkih komora,
zainteresiranih ustanova i drugih pravnih osoba.

Sudjelovanje u radu TO-a je dragovoljno.

II. OSNIVANJE TO-a

Članak 2.

TO-i osnivaju se za pripremu prijedloga hrvatskih normi za pojedina
stručna područja prema potrebama hrvatskog gospodarstva i društvenih djelatnosti.

Osnivanjem TO-a osigurava se utjecaj svih zainteresiranih strana i stručne
javnosti na nastanak hrvatskih normi.

Članak 3.

Prijedlog za osnivanje TO-a mogu dati zainteresirane pravne osobe iz
gospodarstva, tijela državne uprave, gospodarske i obrtničke komore, zainteresirane
ustanove i druge pravne osobe. Prijedlog mogu dati i programski odbori
te već osnovani TO-i.

Prijedlog s obrazloženjem za osnivanje TO-a podnosi se Zavodu.

Članak 4.

Ravnatelj Zavoda donosi odluku o osnivanju TO-a.

Odluka o osnivanju TO-a sadrži:

- naziv i oznaku TO-a

- područje rada

- oznake i nazive radnih tijela međunarodnih i europskih organizacija
za normizaciju čiji će rad TO pratiti.

Članak 5.

Poziv za sudjelovanje u radu TO-a objavljuje se u službenom glasilu
Zavoda. Poziv se izravno može uputiti pojedinim pravnim osobama, gospodarskim
i obrtničkim komorama, tijelima državne uprave i ustanovama.

Poziv iz stavka 1. ovog članka sadrži:

- naziv, oznaku i područje rada TO-a,

- rok prijave od 30 dana za rad u TO-u.

Prijave za rad u TO-u dostavljaju se Zavodu.

Uz prijavu za rad svog predstavnika u TO-u zainteresirane pravne osobe,
tijela državne uprave, gospodarska i obrtnička komora, zainteresirane ustanove
i dr. pravne osobe daju suglasnost da će snositi troškvoe njegovog rada
u TO-u, te da će osiguravati ostale uvjete potrebne za redovno i aktivno
sudjelovanje u radu.

Članak 6.

Tajnik priprema postupak ustroja TO-a.

Na temelju pristiglih prijava tajnik priprema prijedlog članova TO-a,
uzimajući u obzir stručnost predloženih kandidata i jednakomjernu zainteresiranost
interesa proizvođača, potrošača, stručnih udruženja i društava, obrazovnih
i znanstvenih ustanova i tijela državne uprave.

TO ima najmanje tri, a najviše petnaest članova.

Članak 7.

Ravnatelj Zavoda donosi rješenje o imenovanju predsjednika, tajnika
i članova TO-a.

Tajnik TO-a je djelatnik Zavoda.

Rješenje iz stavka 1. ovog članka sadrži:

- oznaku TO-a, naziv, područje rada i oznake i nazive odgovarajućih
radnih tijela međunarodnih i europskih organizacija za normizaciju čiji
će rad TO pratiti

- ime i prezime predsjednika i tajnika TO-a

- imena i prezimena članova TO-a

- kratak opis dužnosti, odgovornosti i prava.

Članak 8.

O prestanku članstva u TO-u ravnatelj Zavoda donosi rješenje u slijedećim
slučajevima:

- na zahtjev pravnih osoba, tijela državne uprave, gospodarskih i obrtničkih
komora i ustanova koje su predložile svoje predstavnike za rad u TO-u,

- ako predloženi predstavnik ne može aktivno sudjelovati u radu TO-a,

- na zahtjev člana TO-a,

- ako član TO-a neopravdano tri puta uzastopce izostane sa sastanka,
te ni na koji drugi način ne sudjeluje u radu TO-a.

Rješenje o prestanku članstva nekog od članova TO-a dostavlja se i pravnoj
osobi, tijelu državne uprave, gospodarskoj i obrtničkoj komori te ustanovi
koje su ih predložile.

Obavijest o osnivanju, sastavu i prestanku članstva u TO-u objavljuje
se u službenom glasilu Zavoda.

III. NAČIN RADA TO-a

Članak 9.

Rad TO-a je javan, a dokumentacija TO-a je dostupna svim zainteresiranima.

TO odluke donose dvotrećinskom većinom glasova svih članova.

Obavještavanje javnosti o radu TO-a osigurava se objavljivanjem obavijesti
u službenom glasilu Zavoda.

Članak 10.

Za obavljanje poslova iz pojedinog užeg područja rada TO-a mogu se osnivati
pododbori i radne skupine.

Predsjednik pododbora može biti član TO-a.

Voditelj radne skupine može biti član tehničkog pododbora i/ili TO-a.

Članak 11.

Za savjetovanje u pojedinim područjima normizacije i provođenju politike
osnivaju se programski odbori kao savjetodavna tijela ravnatelja Zavoda.

Programski odbori pripremaju programe normizacije stručnog područja
i brinu se o njihovom osuvremenjivanju najmanje jedanput godišnje.

Članovi programskih odbora su osobe koje dobro poznaju odgovarajuće
stručno područje, potrebe i interese normizacije tog područja, ali nisu
odgovorni za pripremu normi.

Predsjednici TO-a stručnog područja mogu biti članovi odgovarajućeg
programskog odbora.

IV. ZADACI TO-a, PREDSJEDNIKA, TAJNIKA I ČLANOVA

Članak 12.

TO-i pripremaju godišnje programe svoga rada kojima se utvrđuje što
treba pripremiti, u kojim rokovima, te tko su nositelji pojedinih poslova.

Programima rada TO-a se razrađuju godišnji i višegodišnji programi normizacije
Zavoda.

Članak 13.

*Zadaci TO-a su:*

- pripremanje prijedloga programa i planova izrade hrvatskih normi,
te ispravaka, izmjena i dopuna postojećih hrvatskih normi

- priprema i razmatranje prijedloga za izdavanje hrvatskih normi i davanje
mišljenja o osnovanosti prijedloga

- priprema prijedloga za prihvaćanje međunarodnih, europskih i normi
normirnih ustanova drugih država (u daljnjem tekstu: "strane norme")

- izrada prednacrta hrvatske norme te prihvaćanje nacrta norme i upućivanja
na javnu raspravu

- razmatranje mišljenja, primjedaba i prijedloga dobivenih tijekom rasprave
o nacrtima hrvatskih normi i utvrđivanje konačnog teksta hrvatskih normi

- davanje prijedloga ravnatelju Zavoda o izdavanju hrvatske norme

- prema potrebi osnivanje pododbora i radnih skupina za obavljanje određenih
stručnih poslova i zadataka

- suradnja s programskim odborom, drugim TO-ima i drugim savjetodavnim
tijelima osnovanim u Zavodu

- praćenje rada stručnih tijela međunarodnih i europskih organizacija
za normizaciju iz područja rada TO-a

- razmatranje dokumenata u postupku izrade međunarodnih i europskih
normi iz područja rada TO-a i izjašnjavanje o tim dokumentima

- davanje prijedloga ravnatelju Zavoda za imenovanje predstavnika u
stručna tijela međunarodnih i europskih organizacija za normizaciju.

Članak 14.

*Predsjednik TO-a:*

- priprema prijedlog programa rada TO-a

- sudjeluje s tajnikom u izradi programa rada

- priprema prijedlog dnevnog reda sastanka u suradnji s tajnikom

- sudjeluje pri organizaciji sastanaka TO-a

- stručno je odgovoran za rad TO-a kao i za izvršenje programa rada

- sudjeluje u pripremi radnih dokumenata

- vodi sjednice TO-a

- priprema razmatranje i izjašnjavanje o međunarodnim i europskim dokumentima
iz područja rada TO-a.

Članak 15.

*Tajnik TO-a:*

- obavlja organizacijsko-tehničke poslove potrebne za nesmetani rad
TO-a

- priprema program izrade hrvatskih normi iz područja rada TO-a zajedno
s predsjednikom TO-a

- priprema radne dokumente za sjednicu TO-a

- organizira rad na sjednici TO-a

- sastavlja zapisnik sa sjednice

- vodi podatke o rezultatima rasprave o nacrtima normi iz područja rada
TO-a

- obavlja sve administrativne poslove vezane uz rad TO-a.

Iznimno, obavljanje administrativnih poslova može se povjeriti zainteresiranim
pravnim osobama, ustanovama i pojedincima članovima TO-a izvan Zavoda.

V. EVIDENCIJA TO-a

Članak 16.

U Zavodu se vodi evidencija svih osnovanih TO-a, pododbora i radnih
skupina.

Evidencija iz stavka 1. ovog članka sadrži ove podatke:

- ime i prezime predsjednika, tajnika i članova TO-a

- područje rada

- osnovane pododbore i njihove članove

- osnovane radne skupine i njihove članove.

VI. PRIJELAZNE I ZAVRŠNE ODREDBE

Članak 17.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/98-01/5
Urbroj: 558-02/1-98-1
Zagreb, 16. lipnja 1998.

Ravnatelj
**dr. sc. Jakša Topić, dipl. ing.,** v. r.

Pravilnik, NN 86/1998-1172